Phil Bull
philbull@gmail.com 2014
A Fájlrendszerek lapon megjelenő különböző mezők magyarázatai.
Kelemen Gábor
kelemeng at gnome dot hu 2014, 2017.
Meskó Balázs
mesko dot balazs at fsf dot hu 2021.
Úr Balázs
ur dot balazs at fsf dot hu 2022.

# Ismerje meg a Fájlrendszerek lap információinak jelentését.

A Fájlrendszerek lap felsorolja a számítógéphez csatlakoztatott lemezeket, azok neveit, és hogy mennyi hely érhető el rajtuk.

Az Eszköz alatt az operációs rendszer által a lemezhez rendelt nevet láthatja. A számítógéphez csatlakoztatott minden hardverelem kap egy bejegyzést a /dev könyvtár alatt, amely az azonosítására használatos. Merevlemezek esetén ez általában ehhez hasonló: /dev/sda.

A Könyvtár megadja, hogy a lemez vagy partíció hová van csatolva. A csatolás egy technikai kifejezés a lemez vagy partíció használhatóvá tételére. Egy lemez fizikailag csatlakoztatva lehet a számítógéphez, de ha nincs csatolva is, a fájlok nem érhetők el. Amikor egy lemez csatolásra kerül, akkor egy mappához lesz kapcsolva, amelyet megnyitva elérheti a lemezen lévő fájlokat. Ha például a Könyvtár alatt a /media/disk látható, akkor a /media/disk mappa megnyitásával érheti el a fájlokat.

A Típus megadja a lemezen vagy partíción használt fájlrendszer típusát. A fájlrendszer megadja, hogy a számítógép hogyan tárolja a fájlokat a lemezen. Egyes operációs rendszerek csak bizonyos fájlrendszertípusokat tudnak használni, így például érdemes lehet ellenőrizni a külső merevlemezen használt fájlrendszert.

Az Összesen megjeleníti a lemez teljes kapacitását, és az Elérhető oszlop megjeleníti, hogy abból mennyi használható fájlok és programok tárolására. A Használt megjeleníti, hogy jelenleg mennyi lemezhely van használatban.

A Használt és Elérhető alatti értékek összege nem feltétlenül azonos az Összesen oszlop alatti értékkel. Ennek oka, hogy a lemezterület egy része fenn van tartva a rendszer általi használatra. A fontos szám az Elérhető oszlop alatt látható, mivel ez adja meg, hogy ténylegesen mennyi lemezterületet használhat.

Előfordulhat, hogy az Összesen alatti érték nem egyezik a merevlemez gyártója által hirdetett kapacitással. Ez normális, és számos oka van. Az egyik, hogy a hardvergyártók egy kicsit másképp számolják a lemezkapacitást, mint mindenki más. Másik ok, hogy a lemezterület egy része az operációs rendszer általi használatra van fenntartva. Ha nagy az eltérés a várt kapacitástól, az azért is előfordulhat, mert a lemezt több partícióra osztották.